26. Alakadó technológiák jellemzői; öntvénykészítés feltételei (80-83. o.)
2. Alakadó technológiák
A szerkezeti anyagok előállítási technológiái elsősorban további feldolgozásra, megmunkálásra váró alapanyagokat és fél(kész) gyártmányokat produkálnak. Tehát az előállított alapanyag első szilárd alakja sok esetben még nem „megfelelő” a késztermék szempontjából. Ezért van szükség a szerkezeti anyagok feldolgozó, megmunkáló technológiáira, melyeknek egyik nagy csoportja az alakadó technológiák köre.
A forgácsolást előzzék meg olyan alakadó technológiák, melyek a végső geometriát (alakot, méreteket) és részben a felületminőséget minél szorosabban megközelítik. Az ilyen „near net shape technologies” (kész alakot közelítő technológiák) közé tartozik az öntés, szinterelés, alakítás, vágás.

A „közel kész alakú” gyártmány különösen jelentős megtakarítást eredményez nehezen forgácsolható erősen ötvözött (korrózió,- hőálló)) anyagú alkatrészek gyártásakor. A forgácsolási eljárások viszonylagos szerszámfüggetlensége kis darabszámú termékek gyártásánál előnyt jelent, mivel univerzális szerszámok pályavezérlésével (NC = számjegyvezérlés; CNC = számítógépes számjegyvezérlés) generálható a kívánt alak. A forgács nélküli (nem forgácsoló) anyagtechnológiák fejlesztése során is törekednek arra, hogy egyre kisebb szériák esetére is legyenek „rugalmas” (sokoldalúan alkalmazható) eljárások és gyártóberendezések ill. gyártórendszerek.

A fokozott műszaki követelmények egyre pontosabb megmunkálást tesznek szükségessé, előtérbe kerülnek az ún. mikro- és nanotechnológiák. Pl. egyes alkalmazási területeken mikrométer pontosságú ill. nanométer érdességű alkatrészek előállítása válik szükségessé.

Az alakadó technológiák a megmunkált munkadarab geometriája (alak, méretek, felületminőség) mellett kisebb- nagyobb mértékben az anyagtulajdonságokat és az anyagszerkezetet is befolyásolják. 

2.1. Öntés
Az öntés során az anyag olvadékát formába öntik vagy sajtolják, ami meghatározza a szilárd öntvény alakját, méretét és felületminőségét. Ha az előállított első szilárd alakját alakos öntvényként nyeri el, akkor az öntés elsődleges formaadó technológiának tekinthető, egyébként már valamilyen egyszerűbb szilárd alakot kapott anyag újraolvasztásával járó feldolgozó technológiáról van szó. Öntéssel elsősorban bonyolult geometriájú termékeket készítenek. A kész öntvényen szükség lehet további megmunkálásra, az alak- és méretpontosság, a tulajdonságok beállítása céljából. Az öntés egyedi-, sorozat- és tömeggyártásban egyaránt alkalmazható, a gyártható öntvény tömege néhány grammtól akár 100 tonnáig is terjedhet.
Öntvényeket készítenek pl. öntöttvasból, acélból; alumínium-, réz-, cinkötvözetekből; egyes műanyagokból, üvegből. Öntéskor az olvadékot a gyártandó öntvény külső geometriájának megfelelő formába öntik, amelyben az öntvény belső üregeit kialakító magok pozícionálását, rögzítését célszerűen elhelyezett magtámaszokkal oldják meg. A formával és magokkal határolt üveg az öntvény negatívja. Ezzel az üreggel szemben támasztott követelmények:
· méretei zsugorodási és a szükséges mértékű utóforgácsolási ráhagyások figyelembe vételével legyenek nagyobbak a kész darab méreteinél

· legyen ellátva megfelelő beömlővel, ami tartalmazzon az olvadék felületén úszó salak üregbe jutását megakadályozó salakvisszafogó gátat
· része legyen felöntés (tápfej), hogy a fogyási üreg abban jöjjön létre

· foglaljon magába levegőelvezető járatokat, hogy ne térfogathiányosan dermedjen meg

· fala biztosítson gázáteresztést, hogy a felszabaduló gázok szabadon távozhassanak
· fala a fellépő mechanikai, termikus és kémiai igénybevételekkel szemben kellő mértékben ellenálló legyen

· falának felületminősége- és állapota olyan legyen, hogy az öntvény felületén ne keletkezhessenek ráégések, feltapadások
· fala rendelkezzék bizonyos mértékű alakváltozó-képességgel, megakadályozva az öntvény zsugorodás közbeni repedését
· biztosítsa az elkészítését segítő minta (az üreg „pozitívja”) formázás utáni kiemelhetőségét, öntés után a szilárd öntvény eltávolíthatóságát osztott kivitellel, osztósíkkal, kúpossággal, ferdeséggel
· feleljen meg a konkrét öntési eljárások speciális követelményeinek is

Megkülönböztetünk egyszer használatos elvesző formákat és többszöri felhasználásra alkalmas tartós formákat. Az egyszer használatos formák készülhetnek tartós (fa, fém, műanyag), vagy elvesző (kiolvadó viasz, kiégő műanyaghab) minták felhasználásával.
27. Homokformázásos öntvénygyártás; héj- és keramikus formázás (84-91. o.)
2.1.1. Öntés elvesző formába

A gyártandó munkadarab alkatrészrajza alapján öntvényrajzot, majd azt követően mintarajzot készítenek. Az öntőminta a kész öntvénynek a „pozitívja”. A többszöri felhasználásra szánt minta hagyományos anyaga a fa, műanyagból és fémből is készítenek. Osztott vagy osztatlan minták készülnek. Az osztott minta két vagy több részre szétszerelhető. A (homok)formából a mintát akkor lehet formasérülés nélkül biztonsággal kiemelni, ha az osztósíkhoz képest a minta külső felületeit kb. 1%, a belső felületeit kb. 2% ferdeséggel készítik. A minta és a magszekrény minél kevesebb részből álljon. A sorja befolyásolja az öntvény méreteit, pontosságát. Az osztósík kijelölésekor a további megmunkálásra kijelölt öntvényrész a forma lehetőleg a forma alján helyezkedjen el. Az öntvény azon részei, amelyek felül helyezkednek el, hajlamosabbak a tömörtelenségre és a hólyagosodásra. Azokat a felületeket, melyek viszonylagos helyzetét biztosítani kell, egy mintafélre (egy formaszekrénybe) célszerű tervezni, hogy a formaszekrények esetleges elcsúszása a kölcsönös pozíciót ne befolyásolhassa.
Formázási szempontból az egyszerű(bb) öntvényalakok a kedvezőbbek. Kerülni kell a kicsi, kiugró részek tervezését. Kerülendők az anyaghalmozódások és a hirtelen szelvény-vastagsági átmenetek. Fokozatos átmenetekkel célszerű „összekötni” az eltérő méretű részeket. Ha az eltérő falvastagságok aránya kisebb mint 1:2, az átmenetek lekerekítéssel, ha ennél nagyobb, akkor lejtős ill. kúpos kialakítással oldhatók meg. Az öntvény falvastagságainak növekedniük kell a felöntések felé és egy helyen (egy csomópontban) minél kevesebb öntvényfal csatlakozzék egymáshoz. Az öntvény ne tartalmazzon éles sarkokat, éleket, hanem helyettük megfelelő legömbölyítések, lekerekítési sugarak tervezendők. Ha az öntvénybe furatot kell előönteni, akkor figyelembe kell venni a mag mechanikai szilárdságát és a formába való rögzítését. A furatokat nem öntik elő, ha az átmérője nem haladja meg a 20 mm-t. A furatok környezetét célszerű peremmel megerősíteni. Ha a mag hossza kisebb a furatátmérő kétszeresénél, elegendő csak az egyik végén rögzíteni. Az öntvény magnyílásai könnyen tisztíthatók legyenek.
Az utólag megmunkálandó felületek lépcsővel menjenek át a nyers felületbe. Különös tekintettel kell lenni az esztétikai követelmények kielégítésére a használat során „szem előtt” lévő öntvények esetén. Zárt alakú öntvényekben (tárcsák, kerekek) a belső feszültségek létrejötte nem akadályozható meg, ezért a küllő és a koszorú között folytonos átmenetet kell alkalmazni. Ha fennáll a korrózió veszélye, akkor sima, függőleges vagy ferde falakat, lekerekített alakokat célszerű alkalmazni.
Az öntészeti gyakorlatban a legismertebb öntési eljárás homokformázáson (elvesző formák alkalmazásán) alapul. A formakészítés alapanyaga 8-15% agyagtartalmú kvarchomok, amelyhez kötő- és adalékanyagokat (cement, műgyanta, grafitfekecs, szénpor, faliszt) keverhetnek. A kötőanyag fajtája szerint szervetlen (agyag, bentonit, cement, vízüveg), szerves (gyanta, dextrin, melasz), ill. vegyes kötőanyagú formázókeverékeket különböztetünk meg. E kötőanyagok a formaszilárdság mellett a kötési időt is csökkentik.
Az öntvény üregeit kialakító magokat (alakos betéteket) hőálló homokkeverékből készítik. A mag szilárdságát a magvasakkal szokás javítani. A formákat összeilleszthető, szétválasztható kétrészes formaszekrényben, a magokat magszekrényben alakítják ki. Mivel a magokat gyakran csak több részből lehet megformázni, ezért a részeket ragasztással egyesítik. A magok a formához magtámaszok révén illeszkednek, amelyek pozícionálásra; a fellépő mechanikai és hőigénybevétel ellensúlyozására szolgálnak.

A kéz homokformázás menete: A belső üreg kiképzéséhez magszekrényben magot készítenek, amelyet szükség esetén szárítanak és fekecselnek (védőbevonattal látnak el). Az osztott famintákat két külön mintalapra – a felső és az alsó mintalapra – rögzítik az osztósík mentén. A egyes mintalapokon lehelyezik a magtámaszok mintaelemeit és a beömlőcsatlakozást biztosító mintarészeket is. Először az alsó formaszekrényt töltik meg homokkeverékkel, miközben réteges döngöléssel tömörítik, „lélegzőnyílásokat” karcolnak be. Majd a felső mintafél köré helyezett felső formaszekrényt töltik meg formázóanyaggal, miután elhelyezték benne a beömlő és a felöntés(ek) kialakítására szolgáló hengeres és/vagy kúpos mintatoldalékot. Réteges döngölés (tömörítés) után a mintalapot, ill. vele a mintát és járulékos elemeit a formafélből eltávolítják.
Ha szükséges, a formafeleket szárítják, felületüket fekecselik. Az alsó formaszekrényben lévő formafélbe a magot behelyezik és pozíciójában rögzítik. A két formafelet csavarkötéssel, vagy súlyterheléssel összeszorítják.

Igen nagy méretű öntvényeket talajformázással készítenek. A mintát talajban kialakított formakeverék-ágyba nyomják vagy egy mintasablonnal „esztergálják ki” a formaüreget, majd a kialakult formát gázelvezető „szúrásokkal” látják el. Felülről fedőszekrénnyel határolják le, ami tartalmazza a beömlőket, a tápfejeket, a (felöntést).
A homokforma-készítés kiváltására formázógépet is alkalmaznak. Ez a formakeverék tömörítésének módja szerint lehet rázó, sajtoló, belövő, befúvó. Megvalósítható velük a formaszekrény forgatása, a minta kiemelése és a forma összerakása is. Pl: formaszekrény nélküli homokformázó és öntőgép.
Az elkészített formákat szükség szerint szárítják, majd beleöntik az olvadékot. A megszilárdult öntvényt a formából eltávolítják, majd szükség esetén tisztítják. Ridegebb anyagú öntvényekről a beömlőket, tápfejeket és egyéb olvadékvezető csatornákat letörik, szívósabb anyagúakról levágják. A feltapadt felületi szennyeződéseket szemcseszórással „lekoptatják”, a „kiálló” hibákat leköszörülik, a „bemélyedő” hibákat javító hegesztéssel feltöltik.
Az elkészítendő öntvény méretpontosságának fokozása, ill. felületi minőségének javítása érdekében más elvesző formás öntési eljárások is alkalmazhatók. Héjformázásnál 93-95% kvarc tartalmú, száraz, 0,2 mm-nél kisebb szemcseméretű agyagmentes homokot és műgyanta kötőanyagot használnak a forma elkészítéséhez. A formakeveréket egy buktatható tartályban helyezik el, amelynek fedele a lefelé fordított, 250-300oC-ra előmelegített mintalap. A tartályt 180o-kal elfordítják, a minta felületén képlékeny héj képződik. A héjformát kikeményítik. A kemencéből kivéve a héjformát a mintáról leválasztják. Ugyanilyen módon elkészítik az osztott héjforma másik felét, a szükséges magokat is, majd a formafeleket összeerősítik és homokba vagy gyöngykavicsba ágyazva öntésre kész állapotba hozzák.
Keramikus formázásnál tűzálló kvarc- vagy cirkonhomok örleményből iszapszerű formázókeveréket készítenek, amelyben a kötőanyag rendszerint etilszilikát. Ezt a formázókeverékbe helyezett mintára ráöntik. A megszilárduló formából a képződött alkoholt lángkezeléssel kiégetik, a forma felületén egyenletes, finom repedéshálózat keletkezik, ami gázáteresztő képességet biztosít. A formát kb. 1000oC-os kemencében kiégetik (keramizálják), majd a kiégetett formafeleket az öntést megelőzően fémkerettel összefogják.
28. Precíziós- és kiégetéses öntés; tartós formába öntés (90-93. o.)
Precíziós öntés alatt a kiolvadó mintás formázási eljárásokat értjük. A technológia kiolvadó minta és héjszerű, osztósík nélküli (egyrészes) forma elkészítésén alapul. Először egy precíz mestermintát állítanak elő fémből. Ennek segítségével présformát (présszerszámot) készítenek. A sajtolással készített viaszminta darabokat sorjázzák, majd a beömlő rendszert mintázó fémvázas viaszoszlopra fürtszerűen felragasztják, azaz „bokrosítják”. A viaszbokrot finomszemcsés kvarcliszt, etilszilikát, alkohol, sósav és víz tejfölszerű keverékébe mártják (többszöri bemártás-szárítás). A formakéreggel ellátott viaszbokrokat vékonyfalú fémszekrénybe állítják és kvarchomokba vagy gyöngykavicsba ágyazzák. A fémszekrényeket kemencébe helyezik, a viasz kiolvad, és a kemence alján kifolyik. A most már üres kéregszerű formákat kiégetik. Az öntőanyagot meleg formába öntik, biztosítva a jó formakitöltést. A megszilárdulást követően a kéregszerű formát lefejtik, a kész öntvénydarabokat a beömlő rendszerről vágókoronggal lemetszik.
Kiégetéses öntéshez mesterminta felhasználásával készített fémformába habosodó, elgázosodásra hajlamos műanyagot öntenek elvesző minta előállítása céljából. A létrejött szilárd műanyaghab mintát homokformázzák, majd a formába hagyva öntik rá az öntvényanyag-olvadékot. A nagy hőmérsékletű olvadék kiégeti a mintaanyagot, miközben helyét elfoglalja és a formát kitölti. Nincs szükség osztósíkra, csak megfelelően kialakított beömlő rendszerre és gázelvezető nyílás(ok)ra.

2.1.2. Öntés tartós formába
A többszöri felhasználású tartós öntőformák készítése szerszámgyártási és kevésbé öntészeti feladat. A termelékenységre jellemző, hogy egy öntvény gyártása – tömegtől (3-60 kg) függően – 30 másodperctől mintegy 6 percig terjed. Osztott kivitelű tartós formák (kokillák), ill. magok általában öntöttvasból vagy melegszilárd szerszámacélból készülnek. A kokillák (öntőszerszámok) élettartama anyaguk és a beléjük öntött olvadék minőségétől függően 200-tól akár 200.000 db-ig terjedő öntvény előállíthatóságát jelenti. Rendszerint kisebb olvadáspontú nemvas fémek és ötvözeteik öntésére alkalmazzák. Az öntvényanyagot tartós formába juttató erőhatás lehet gravitációs, túlnyomásból származó vagy centrifugális. A gravitációs kokillaöntés szerszáma a homokformázás elvei szerint van ellátva osztósík(ok)kal, beömlő rendszerrel. Itt lehetőség van arra is, hogy többrészes szerelhető magot alkalmazzanak.
A nyomásos kokillaöntéskor az olvadékot kellően nagy nyomással (sűrített levegővel vagy dugattyúval létesített) juttatják be az öntőszerszámba, így felöntés nélkül is készülhetnek. Utólagos megmunkálási igény nélkül is készíthetők. Két jellegzetes változata:
· Melegkamrás öntés (fröccsentés): a melegkamrás gépeken az öntendő olvadék nyomásközvetítő közegként is funkcionál. Az öntőszerszám zárását-nyitását és a dugattyú mozgatásához szükséges erőhatást hidraulikus rendszer biztosítja;
· Hidegkamrás öntés (présöntés): a hidegkamrás gépeken a külön kemencében megolvasztott anyagból adagolnak egy öntvényre való mennyiséget a nyomókamra töltő-nyílásába.

Pörgető vagy centrifugál(is) öntéskor forgó kokillába öntik az olvadékot, így a dermedés a centrifugális erőhatás következtében megy végbe. Fogásszimmetrikus öntvények (csőszerű termékek) előállítására alkalmas vízszintes vagy függőleges elrendezésben. Nincs szükség magra, beömlőre és tápfejre. Megoldható az is, hogy különböző összetételű anyagrétegeket öntsenek egymásba, egyfajta réteges kompozitot produkálva.
29. Szintereléses technológiák jellemzői; porkohászati alapanyagok előkészítése (94-97. o.)
2.2. Szinterelés

A szinterelés (fémek, kerámiák, kompozitok esetén) az anyagelőállító és az anyagfeldolgozó technológiák határán van. Amennyiben a porkomponensek között van fémes anyagú is, akkor porkohászatról beszélünk, ha csak kerámiaporokat dolgoznak fel, akkor porkeramizálásról vagy szinterkerámia-gyártásról van szó.

A szinterelés a viszonylag kisméretű fél(kész) gyártmányok (rúd, tömb, lemez, szalag) és késztermékek gyártására alkalmas eljárások gyűjtőneve. Jellemzője a porkeverék alakos formára sajtolását követő, növelt hőmérsékleten megvalósuló zsugorítás. Általa más technológiával nem biztosítható összetételű, porozitású álötvözetek, szemcsés kompozitok, műszaki kerámiák előállítására nyílik lehetőség. A szinterelt termékek legfontosabb jellemzője a sűrűség és a pórustérfogat.

Porkeveréket készítenek. A keverést (különböző anyagú és méreteloszlású porfrakcióké) gyakran megelőzi egy hevítés, a porok gáztalanítása. Granulálás (szemcsésítés, csomósítás) is szükséges lehet.

Az optimális szemcsézet olyan kvázi gömbszerű részecskéket jelent, amelyek a legjobban rendeződnek el tömör halmazba (a térfogat közel 30%-át üresen hagyják), kellően reakcióképesek, kevésbé hajlamosak szemcsedurvulásra és jól szinterelhetők. Változó szemcsemérettel nagyon tömör elrendeződés lehetséges, 5%-nál kisebb pórustartalommal. A porszemcsék közötti, ill. a sajtolószerszám fala menti jelentős súrlódás csökkenése végett sajtoláskönnyítő adalékot (glicerin) is kevernek a poralapanyaghoz. A poradagok bemérése ill. betöltése végezhető tömeg- vagy térfogategységekben.

2.2.1. Porkohászat

A porkohászat kiinduló alapanyagai szilárd színfémporok, ötvözetporok, ferroötvözetporok és nemfémporok.

Ezen poralapanyagokat különböző módszerekkel és geometriával lehet készíteni:
· szilárd darabos anyagok mechanikai porításával (azaz aprítással és őrléssel)
· elgőzölögtetett anyag vagy porlasztott olvadék hűtött felületre történő lecsapatásával;
· karbonil eljárással (azaz egyes fémek szénmonoxiddal képezett, szobahőmérsékleten folyékony, kis stabilitású karbonil vegyületének növelt hőmérsékleten történő felbomlasztásával)
· fémsók vizes oldatából kicsapatásával;
· fémsók vizes oldatának elektrolízisével;
· szilárd fémoxidporok nagy hőmérsékleten, szilárd vagy légnemű közegben történő redukálásával.

30. Porkohászati sajtoló alakadás és zsugorítás, porkohászat alkalmazásai (97-101. o.)
A sajtoló alakadás környezeti hőmérsékleten vagy a sajtolást követő zsugorítás hőmérséklete közelében történhet. A koaxiális sajtolás két alapváltozata az egy- és kétirányú sajtolás. Az egyirányú sajtolásnál a tömörség axiális irányban jelentősen változhat, ami a kétirányú sajtolással mérsékelhető. Az egyoldali sajtolás továbbfejlesztett változatánál ún. lebegő matricás szerszámot alkalmaznak, amelynél az alsó bélyeg fix helyzetű, a felső bélyeg mozog, és mozgatását szabályozott módon követi a matrica, egyenletesebb sűrűségeloszlású terméket eredményezve. A lehúzóeljárás előnye a még kis szilárdságú, zsugorítás előtt álló darab sérülésveszélyének csökkentése. Bonyolultabb alakú ill. változó magasságú munkadarabokat osztott szerszámban sajtolnak.
Az izosztatikus (minden oldalon egyszerre és azonos nyomással végzett) sajtoláskor a porkeveréket rugalmas (elasztikus) gumi- vagy fémburokba zárják és folyadék- vagy gáznyomású térbe helyezik. A hideg izosztatikus sajtolás mellett alkalmazzák az 1000(C feletti technológiai hőmérsékletet elérő meleg izosztatikus sajtolást (1000oC feletti) is.

Porkovácsolással bonyolultabb geometriájú, méretpontos, gyakorlatilag pórusmentes termékek gyárthatók bizonyos geometriai korlátozásokkal. A megfelelő összetételű porkeveréket hidegen sajtolják, majd melegen kovácsolják, és ha szükséges az alakítás hőmérsékletéről közvetlenül hőkezelik.

A porhengerlés különleges elektromos vagy mágneses tulajdonságokkal bíró porkohászati lemez- ill. szalagtermékek szinte kizárólagos alakadó eljárása. A porkeverék egy tároló térből adagolva forgó hengerek közé kerül, ahol lemezzé vagy szalaggá „egyesül”.

Sajtolást követő zsugorítás: egykomponensű por esetében az illető anyag, többalkotós por esetében a keverék fő alkotóját képező komponens olvadáspontja alatti hőmérsékleten, semleges vagy redukáló védőgáz atmoszférájú kemencében történik. A zsugorítás közben jelen lévő olvadék fázis gyorsítja a porozitás csökkenését, elősegíti ötvözet(ek) vagy vegyület(ek) képződését. A zsugorított termék tulajdonságait a porkeverék összetételén, szemcseméretén és egyéb fizikai-kémiai jellemzőin túlmenően a zsugorítás technológiai paraméterei (hőmérséklet, időtartam, védőatmoszféra) alapvetően befolyásolják.
A zsugorítás utáni kalibráló sajtolás a méretpontosság biztosításán túlmenően szilárdságnövelést és felületfinomság-javítást is szolgál. 
A zsugorítás nemcsak különálló műveletként, hanem a sajtolással kombináltan is alkalmazható. Ezt valósítja meg a melegsajtolás (nyomás alatti zsugorítás), amikor az alakadás és a zsugorítás egyidejűleg megy végbe.

Porkohászat alkalmazásai:

a) porkohászati Al-ötvözetek ill. ilyen anyagú termékek gyártása;

b) porkohászati gyorsacélok ill. ilyen anyagú szerszámelemek gyártása;

c) keményfémek ill. ilyen anyagú szerszámelemek gyártása;

d) cermetek ill. ilyen anyagú szerszámelemek gyártása.

31. Porkeramizálás, szinterkerámia-gyártás (102-107. o.)
2.2.2. Porkeramizálás

A szinterkerámiák nyersanyagai rendszerint szintetikus úton előállított porok. A szinterkerámiák főbb gyártóeljárásainak elnevezései a hidegen vagy melegen ill. szárazon vagy nedvesen végezhető sajtoló alakadás műveletére utalnak. Az alkalmazandó hőmérséklet meghaladhatja az 1000(C-ot, míg a létrehozandó nyomás 400 MPa-ig növekedhet.
Szlikkeröntéssel gyakorlatilag bármilyen méretű és alakú munkadarab készíthető, de viszonylag lassú folyamat. Lényege: a kerámiaporból és „szállítófolyadékból” kevert „iszapot” porózus gipszformába öntenek, majd a folyadéktartalmat alkalmas méretre csökkentik, A jelentős mértékű térfogatváltozás nehézzé teszi a darab végső méretének pontos beállítását, ill. az egyenletes mértékű zsugorodás biztosítását. Ezért inkább prototípusok és ki darabszámú szériák gyártásához alkalmazzák.

Száraz sajtolás: a keveréket (kerámiapor + sajtoláskönnyítő adalék: higított viasz) egytengelyű nyomással formába préselik. Kismértékű zsugorodás lép fel.

Hideg izosztatikus sajtolásnál az előzőhöz hasonló porkeveréket zárt gumiformába (folyadékbehatolás-biztos) helyezik és légritkításnak vetik alá, hatására a levegő eltávozik a formából. A sajtolt darabok egyenletes, 50%-os átlagos tömörsége zsugorítással az elméleti maximumra növelhető. Elsősorban egyszerű geometriájú, tömör vagy üreges munkadarabok gyártására használják.

Meleg izosztatikus sajtolást nagy hőmérsékleten, gázközeggel létrehozott nyomás segítségével végeznek.

· A pórusos porkeveréket gázzáró, tűzálló és nagy hőmérsékleten kielégítően képlékeny anyagba zárják, ami képes a nyomást egyenletesen közvetíteni a tömörítés céljából.

· Már előszinterelt, zárt pórusokat tartalmazó előgyártmány porozitásának megszüntetése a cél.

Különleges követelményű kerámiatermékek előállítására használandó költségessége miatt.
Szalagöntés megfelelő szemcseméretű és méreteloszlású kerámiaporokból és folyékony kötőanyagokból álló keverékből történhet. Hordozóanyagra öntik vagy forgó hengerek között formálják, Gyakorlatilag lehetőség van bármilyen periodikusan ismétlődő szalaggeometria hengerlésére, akár 0,04 mm vastagságú termék folyamatos előállítására is.
Extrudálás során szabályozott nedvességtartalmú kerámiaporok és szerves kötőanyag plasztifikált keverékét alakos nyíláson átsajtolva alakítják ki a kívánt állandó keresztmetszetű (rúd- vagy csőszerű) terméket.

Nyomásos öntéssel igen finom szemcseméretű és -eloszlású por, valamint szerves adalékok keverékét formázzák. A növelt nyomás alkalmazásának célja a tökéletes formakitöltés bonyolult alakzatok esetében is. A megfelelő reprodukálhatóság és a nagy termelékenység számítógéppel vezérelt és szerszámacélból készült formaelemeket tartalmazó öntőberendezéssel érhető el.

A kerámiákat folyamatos ill. szakaszos üzemű, gáztüzelésű vagy elektromos fűtésű kemencékben zsugorítják, a kemencéket programozható logikai vezérléssel (PLC) működtetik. A zsugorító izzítás fizikai és kémiai változásokat idéz elő a sajtolt porkeverékben, növelve a szilárdságot. Az izzítás során szerepet játszódó folyamatok: üvegesedés, szinterelődés. Egyes alkotók növelt hőmérsékleten olvadékfázist képezhetnek, majd hűléskor üvegfázist képezve szilárdítja a terméket. Ott, ahol nem képződik lényeges mennyiségű olvadék, szilárd fázisú diffúziós folyamatok eredményezik a tömörödést, szinterelődést. Megfelelő kémiai összetétel esetén az üvegfázis hőkezeléssel kristályosítható.

A zsugorodás (tömörítés) elsősorban hőmérséklettől és időtől függő folyamat, aktiválásához egy meghatározott nagy hőmérséklet, a teljes lejátszódáshoz pedig elegendő idő szükséges. A semleges vagy redukáló atmoszféra szabályozza az érzékeny oxidos vagy nemoxidos anyagok kémiai összetételét. A megnövelt nyomás és hőmérséklet egyidejű alkalmazása a szinterelődés nagy hajtóereje, a meleg izosztatikus eljárás alapja.
A műszaki kerámiákat elsősorban növelt hőmérsékleten is jelentős mechanikai szilárdságuk, termikus stabilitásuk, keménységük, vegyi ellenálló-képességük miatt alkalmazzák, gyártják. Az oxidok általában olcsóbbak és könnyebben feldolgozhatók, viszont a nemoxidok jobb mechanikai és termikus tulajdonságokkal tűnnek ki. A keramikus anyagok felhasználására hátrányosan hat ridegségük, törékenységük és mérsékelt megbízhatóságuk.
Speciális szinterelési technológiával állítanak elő mesterséges gyémántszemcsékből polikristályos szerszámanyagot. Köbös bórnitrid szemcsékből is készítenek polikristályos szerszámanyagot, melyet rendszerint keményfém alapra rétegként zsugorítanak rá. A mono- és polikristályos gyémánt, és a köbös bórnitrid képezi az ún. szuperkemény (szerszám)anyagok körét.
A melegen (izosztatikusan) sajtolt szilícium-karbid és szilícium-nitrid nagyobb szilárdságot, az alumínium-oxid nagy hőképességet és kedvezőbb árat biztosít. A szinterelt tiszta szilícium-karbid nem tartalmaz szabad szilíciumot, ezért kedvezőbb melegszilárdság, abrazív kopásállóság, tribológiai viselkedés, szelektív korrózióval, forró gázokkal és gőzökkel szembeni ellenállás szempontjából. A szinterelt szilícium-nitrid kevés üvegfázist tartalmaz, ezért különösen kemény és kedvező kifáradási-, túlforgási szilárdsággal rendelkezik.
Ha kis hőmérsékleten nagyobb szívósság szükséges, részlegesen stabilizált cirkónium-oxidot alkalmaznak. A részleges stabilitás magnézium-oxid adagolást jelent, ami akadályozza a cirkónium-oxidtermékek hőmérséklettől függő alakulását, és a térfogatváltozását. Az alumínium-oxidhoz (2050oC) és a cirkónium-oxidhoz (2690oC) képest a magnézium-oxidnak még nagyobb olvadási hőmérséklete (2800oC) van. A ferritek a legfontosabb (ferri)mágneses anyagok, amelyeknek finom porát elektronikai alkatrészekké szinterelik vagy műanyag hordozóra viszik fel. Koercitív erejük háromszorosa lehet a ferromágnesekének, noha a telítési indukciójuk kisebb.
32. Alakítás jellegzetességei és gépei; kovácsoló eljárások (108-113. o.)
2.3. Alakítás
Képlékeny alakítás fajtái:

· Térfogatalakítás (hosszú termékekből kiindulva) során 3D-s gyártmány alakításáról van szó.

· Lemezalakításnál (széles termékekből kiindulva) kvázi 2D-s gyártmány alakításáról van szó.

Képlékeny alakítás során az anyag képlékeny folyás állapotába kerül és maradó alakváltozást szenved. Az alakadás mellett az anyag tulajdonságait is lényegesen megváltoztatja:

· Hidegalakításkor alakítási keményedés;

· Melegalakításkor újrakristályosodás ill. kilágyulás lép fel.
Alakítás hatására az anyag kedvező szálszerkezete megmarad, míg forgácsolással ezt megszakítják. A készülő termék geometriáját a szerszámok aktív felületei és/vagy az anyag szabad alakváltozása határozza meg. Sikeres képlékeny alakításról akkor van szó, ha az anyag törés ill. repedés nélkül viseli el az alakváltozást előidéző igénybevételeket.

Az alakító technológiák megfelelő alapanyagot, szerszámokat, kenőanyagot és alakítógépet igényelnek. A hidraulikus alakítógép (sajtó) a maximális alakítóerőt (nyomást) limitálja. Az ejtősúlyos alakítógép (kalapács) a maximális energiakifejtést limitálja. A mechanikus (excenteres) alakítógép (sajtó) a maximális löketet, szerszámelmozdulást limitálja.

2.3.1. Térfogatalakítás

A szabadalakító kovácsolás: a melegalakítási hőmérsékletre felhevített anyagot (üllőn, kalapácsokkal) kézi vagy gépi erővel formálják. Alapműveletei: nyújtás, zömítés, duzzasztás, lépcsőzés, lyukasztás, hajlítás, csavarás, egyengetés, simítás, véglevágás. Az átkovácsolási szám minél nagyobb legyen a mechanikai tulajdonságok javítása szempontjából. A kovácsdarab mérete kevésbé korlátozott.

A süllyesztékes kovácsoláskor az anyag alakváltozására rendelkezésre álló tér minden oldalról behatárolt. Osztott szerszámtömb összeütésével vagy összenyomásával állítják elő az alakos kovácsterméket. A munkadarab-geometriát kialakító süllyesztéküreg a nyomásos öntőszerszámhoz hasonló, de nagyobb a mechanikai igénybevétele. A kovácsolható darab tömege korlátozott. A szerszám csak egyféle kovácsdarab előállítására alkalmas. A süllyesztékfelekből való kiemelhetőség érdekében megfelelő oldalferdeséggel kell a szerszámot készíteni ill. azáltal a munkadarabot gyártani.

A sorjacsatornával végzett süllyesztékes kovácsolásnál az előgyártmány térfogata nagyobb, mint a kész kovácsdarabé (sorja az osztás mentén). Az üregtöltés folyamata három szakasza:

1. Az előgyártmány addig zömül, amíg a süllyeszték oldalfalaival nem érintkezik.

2. Megindul a sorjaképződés, miközben az anyag tovább alakváltozik.

3. Az anyagfelesleg a vékonyodó sorjacsatornán kiáramlik a sorjazsebbe.

A süllyesztéktömb egy- vagy többüregű lehet. Előalakító (nyújtó, anyagelosztó, hajlító, előkovácsoló) üregek alkalmazása növeli a készrealakító üreg élettartamát és a kovácsdarabok pontosságát.

A zártüregű süllyesztékes kovácsolás sorjaképzés nélkül történik, ezért anyagmegtakarítást igényel, de pontos darabolás igényel. Csak egyszerűbb, ill. szimmetrikus geometriák kialakítására alkalmas.
A kovácshengerlés a süllyesztékes kovácsolás és a hengerlés kombinációja. Két állandó forgásirányú, egymással szemben összehangoltan elforduló henger alakít, amelyek kerületének kb. felét ívelt kovácssüllyeszték-szegmensek foglalják el. A munkadarabot akkor tolják a szegmensek közé, amikor azok egymástól elfordulnak. Továbbfordulva „összetalálkoznak” és alakítják, és egyúttal visszatolják a kovácsdarabot.
A kör- vagy finomkovácsolás az előgyártmány keresztmetszetének csökkentésére szolgáló eljárás. A teljes alakváltozást a szerszámok sok kismértékű, sugárirányú és az egész kerületre kiterjedő kovácsoló ütésekkel hozzák létre. Ez az eljárás alkalmat csőszerű előgyártmányok belső alakzatának előállításához is.
A támolygó sajtoláskor két olyan süllyesztékfél között alakítanak, amelyek közül az egyik – rendszerint a felső – támolygó mozgást végez. Ennek következtében az alakítás a támolygó süllyesztékfél kis felületére koncentrálódik, így jelentősen csökken az alakítás erőszükséglete.

Elektromos duzzasztás révén rúd előgyártmány meghatározott hosszúságú szakaszán a keresztmetszetet helyileg megnövelik, és anyagot halmoznak fel. Ha a rudat befogó szerszámban alakos üreget alakítanak ki, akkor a kívánt formára deformálódik a felhalmozott anyagrész.
33. Zömítő, redukáló, folyató, hidegsajtoló és menetkészítő eljárások (112-115. o.)
A zömítés rúd- vagy huzalanyagból darabolt előgyártmány rész- vagy teljes térfogatára kiterjedő, keresztmetszet-növelést célzó alakítás. Alkalmazása: olyan termékek, melyeken fejeket, lépcsőket kell kialakítani (szegek, szegecsek, csavarok, lépcsős tengelyek), vagy a keresztmetszetet teljes hosszban módosítani kell (csapágygolyó, hengergörgő, csavaranya).Az előgyártmány leggyakrabban kör-, esetenként hatszög- vagy négyszögszelvényű rúd. A zömítés párhuzamos síklapok között vagy különféle üreges szerszámokban történhet.
A redukálás rúdszerű előgyártmány részleges áttolása kúpos üregen, a keresztmetszet csökkentése céljából.

Folyatáskor az előgyártmányt a folyatóbélyeg szorítja ki egy szerszámüregből, az ún. folyató matricából. Többtengelyű nyomófeszültség hatására megy végbe a képlékeny alakváltozás. A munkadarab keresztmetszete alakítás közben mindig csökken. Előállíthatók tömör testek, üreges testek, vegyes geometriájú testek. Egyes anyagokat folyatás előtt felületkezelni kell, néhány mikrométer porózus réteg kialakítása céljából, mely a „kenőanyagot2 felveszi.
· Előrefolyatásnál az anyagmozgás a bélyegével azonos irányú;

· Hátrafolyatásnál az anyagmozgás a bélyegével ellentétes irányú;

· Kétirányú folyatásnál az anyag egy része a bélyeg mozgásával azonos, másik része azzal ellentétes irányban folyik;

· Keresztirányú folyatásnál az anyag túlnyomórészt a bélyeg mozgásirányára merőleges irányban folyik.

Az érmesajtoláskor a szobahőmérsékletű, megfelelő vastagságú és átmérőjű lemeztárcsa előgyártmányt a ráviendő mintázat negatívját tartalmazó bélyegpár homokfelületei között összenyomják. Ha az érme palástfelületén is mintázatot kell kialakítani, akkor annak negatívját a keresztirányú anyagmozgást lehatároló, osztott kivitelű gyűrű belső felülete tartalmazza.
A hidegbenyomás belső, nyitott üregek kialakítására alkalmas eljárás. Az elkészítendő üregnek megfelelő geometriájú, kenőanyaggal bevont alakítóbélyeget kis sebességgel folyamatosan benyomják az előgyártmányba (lágy állapotúra hőkezelt, szobahőmérsékletű). A keletkező üreg felveszi a nyomóbélyeg alakját, felületi simaságát és jelentős járulékos alakítási keményedés is fellép.
Menethengerléskor a menetemelkedési szöggel azonos ferdeségű hornyokat tartalmazó forgó-alakító hengerek készítik el a menetprofilt a szintén hengeres munkadarab felületén.
Menetgörgőzéskor a menetemelkedési szögnek megfelelően elfordított tengelyű forgó alakítógörgők emelkedés nélküli, önmagukba visszatérő, a forgástengelyre merőleges irányú hornyokkal végzik a csavarmenet kialakítását.
Menetmángorláskor két síkszerű egymáshoz képest ellentétes irányban mozgó szerszám alakítja ki a hornyainak megfelelő menetprofilt a hengeres munkadarabon (csavarszáron).
Különösen jelentős terület a kötő- és rögzítőelem gyártás huzal- és rúdanyagból.
34. Lemezalakítás (116-119. o.)
2.3.2. Lemezalakítás

Mélyhúzással üreges munkadarabok alakíthatók ki. A húzóművelet során falvastagság csökkentés nélkül vagy falvastagság csökkentéssel (falvékonyítással, falredukcióval) végezhető az alakítás. Falvékonyító mélyhúzás merev aktív szerszámelemekkel hajtható végre. Mélyhúzás során a lemezteríték érintőirányban zömítődik, sugárirányban nyúlik. A beráncosodás elkerülése érdekében a terítéket ráncgátlóval a húzógyűrűre szorítják. A megvalósítható húzási fokozatot a fenékleszakadást okozó húzóerő korlátozza.

Ha az első ún. csészefelállító húzással elért csészeátmérő még a szükségesnél nagyobb, akkor egy vagy több fokozatban tovább húzzák. A továbbhúzás egyik lehetősége a kifordító mélyhúzás, amikor is a felállított csészét a húzóbélyeg az előző húzási iránnyal ellentétes irányban húzza át a kifordító gyűrűn. A falvékonyító mélyhúzás a hagyományos módon mélyhúzott munkadarabok falvastagságának csökkentése.

Gumipárnás mélyhúzásnál a sajtológép asztalára rögzített alsó szerszámfél hordozza a csésze üregének kialakítására szolgáló bélyeget, amire a réteges gumipárna (elhasználódáskor csak egy rétegcsere ) a terítéket rásajtolja. Nem túl nagy mélységű, vékonyfalú, kisebb darabszámú edények mélyhúzására alkalmas. Folyadékpárnás (hidromechanikus) mélyhúzáskor az alakítandó lemezterítékkel folyadékpárna érintkezik közvetlenül. A bélyeg elmozdulása következtében megnő a nyomás a folyadékkamrában, s a lefelé mozgó bélyegre a folyadék folyamatosan rásajtolja a lemezt.

Robbantásos lemezalakítás során a lemezterítéket az alakadó matricára ráncgátlóval leszorítják, majd a lemez alól a levegőt kiszivattyúzzák. A szerszámra erősített drótállvány adott távolságban tartja a lemezfelülettől a meghatározott tömegű robbanóanyagot (TNT, tetril, nikropenta). Az összeszerelt szerszámot vízzel töltött robbanó medencébe merítik, majd elvégzik a robbantást. A keletkező lökéshullám eléri a lemez felületét és a matrica falára „simítja”.
Lökéshullám folyadékközegben előidézhető elektromos szikrakisüléssel is. Lökéshullámmal dolgozó nagysebességű alakításokat túl nagy méretű és/vagy kisebb darabszámú termékeknél alkalmazzák.
A nyújtóalakítás, a nyújtóhúzás és az alakmélyítés szintén nagyobb kiterjedésű, kis darabszámú lemeztermékek alakadó technológiája.
A hajlítás a szerszámkialakítás alapján megkülönböztethető:

· Szabad hajlítás, aminél sem a bélyegnek, sem a matricának nincs a hajlítási szöget egyértelműen meghatározó alakja;

· Félsüllyesztékes hajlítás, melynél a matricának (süllyesztéknek) van a hajlítási szöghöz igazodó alakja;

· Süllyesztékes hajlítás, ahol mind a bélyeg, mind a matrica a hajlítási szögnek megfelelő alakú.

A göngyölítés előhajlított vagy előhajlítás nélküli előgyártmány-szélek, -peremek henger, ill. gyűrűalakra történő visszahajlítása. Három vagy négy hengerrel végzett hengerítéssel nagyobb átmérőjű, hosszvarrattal lezárandó csövet ill. tartályköpenyt alakítanak ki táblalemezből. Folyamatos profilhajlítással nyitott vagy zárt szelvényű profilanyagok állíthatók elő.
Fémnyomással sík lemeztárcsából üreges fogástest készíthető ill. tovább alakítható. A lemezterítéket támasztó lap szorítja a nyomómintára, amelyeket együtt forgatnak. Nyomószerszámmal fokozatosan a nyomóminta felületére sajtolják. Üreges előgyártmány peremének bővítése vagy szűkítése is elvégezhető fémnyomással, sajtológép és az adott formára gyártott szerszám nélkül. A célszerszámmal végzett peremszűkítés a nyakbehúzás. Esetenként szükség lehet az üreges termék bizonyos szakaszán tágításra, átmérőnövelésre is.
A vákuumformázás során a hőre lágyuló műanyaglemezt felmelegítik, majd a meglágyult anyagot légritkítás alkalmazásával formálják. A negatív (vagy szívó) eljárásnál a készítendő termék alakjának megfelelő „negatív” szerszám felett helyezik el az alakítandó lemezt, amely az alatta létrehozott vákuum hatására szorosan a szerszámüregbe simul. A pozitív (vagy nyújtó) eljárásnál a tartókeretbe fogott lemezbe „pozitív” szerszámot nyomnak, melyre a lemez rásimul. A nyomószerszám a csekély igénybevétel miatt olcsóbb és egyszerűbben megmunkálható anyagból is készíthető.

35. Forgácsolás szabályos és szabálytalan szerszámélekkel (119-125. o.)
2.4. Forgácsolás

A forgácsolás: a munkadarabról a szerszám éleinek segítségével forgácsot választanak le mechanikai úton. A forgácsolási folyamat megvalósíthatóságához mozgásra – a munkadarab és a szerszám meghatározott irányú és sebességű relatív elmozdulására – van szükség. A forgácsolási eljárásokat az alkalmazott szerszámok fajtái és a forgácsolási mozgások határozzák meg:

· A forgó (rotációs) vagy haladó (transzlációs) főmozgás hatására válik le a forgács a munkadarabról és egyben az határozza meg a forgácshosszt;

· A folyamatos vagy szakaszos előtolással megy végbe a forgácsolás a munkadarab meghatározott részén ill. abból adódik a forgácsvastagság;

· A fogásvétel a fogásmélységet és a forgácsszélességet határozza meg.

A főhajtóművek a főmozgásokat, a mellékhajtóművek a mellékmozgásokat valósítják meg.

A forgácsolószerszám szögeinek nagyságát alapvetően a szerszám anyaga és szilárdsága, valamint a megmunkálandó anyag szilárdsága ill. keménysége határozza meg:

· A ( jelű ékszög a szerszám hátlapja és homloklapja által bezárt szög, a szerszámélet alkotja. Értékének annál nagyobbnak kell lennie, minél keményebb a megmunkálandó anyag és minél nagyobb a fogásmélység, ugyanis annál nagyobb erőhatások lépnek fel a forgácsolás folyamán.
· Az ( jelű hátszög a szerszám hátlapja és a forgácsolt felület érintősíkja által bezárt szög, aminek súrlódáscsökkentő szerepe is van. Minél rugalmasabb a megmunkált anyag, minél nagyobb a fogásmélység és minél durvább a felület, annál nagyobb hátszöget kell alkalmazni.
· A ( jelű homlokszög a szerszám homloklapja és az alapsík által bezárt szög, ami a forgácskeletkezés és -lefutás körülményeit ill. jellegét jelentősen befolyásolja. Ha a homlokszöget a szerszámél elfedi, akkor negatív előjelű, a szerszámél kaparja a munkadarabot. Más esetben pozitív előjelű a homlokszög és a szerszámél vágással, metszéssel választja le a forgácsot. Nagyobb homlokszög esetén az anyag kevésbé tömörödik, a forgács nem törik ki, hanem egybefüggő folyó forgács keletkezik.

2.4.1. Forgácsolás szabályos szerszámélekkel

Egyélű szerszámmal az esztergálás, a gyalulás és a vésés, többélű szerszámmal a marás, a fúrás és az üregelés végezhető.

Az esztergálás forgó főmozgású forgácsolás, melynél rendszerint a munkadarab végzi a főmozgást, de fúrófejjel végzett esztergálás esetén a szerszám forog. Megkülönböztethető: a szerszám előtolásának iránya szerint hossz- és kereszt- vagy síkesztergálás; a munkadarab megmunkálandó része szerint külső- és furatesztergálás; a kialakítandó geometria szerint kúp-, (csavar)menet-, profil- és idomesztergálás. A recézés (rovátkolás) is esztergagépeken végezhető.

A gyalulás és a vésés haladó (egyenesvonalú), alternáló (váltakozó irányú) főmozgással valósul meg, amit általában a szerszám, de hosszgyalugépen a munkadarab végez. A gyalulás általában külső, a vésés inkább belső alakzatok előállítására szolgál ill. a gyalulást vízszintes, a vésést függőleges munkamozgás jellemzi síkok (egyenes alkotójú felületek), hornyok kialakításakor.

A marásnál a forgó főmozgást a szerszám, a mellékmozgásokat a szerszám vagy a munkadarab végzi. A maró sokélű (sokfogú) forgácsoló szerszám, amelynek fogai egymás után választanak le forgácsot. Palástmaráskor a maró tengelye párhuzamos a megmunkált felülettel, míg homlokmaráskor merőleges arra.

A fúráskor (furatmegmunkáláskor) a többélű forgácsolószerszám saját tengelye körül forogva végzi a főmozgást és tengelye mentén egyenesvonalú, általában egyenletes, haladó mozgást végez, kialakítva a belső henger- vagy kúppalást felületet. A furat kiindulási állapota (előfurat hiánya vagy megléte) szerint megkülönböztethető telibefúrás és furatbővítés: süllyesztés, felfúrás, dörzsölés.

Üregelésnél a főmozgás általában egyenesvonalú, egyenletes haladó mozgás, amit a célszerszám, azaz a konkrét gyártmányhoz kialakított többfogú üregelőtüske végez. Üregelésnél egy állandó keresztmetszetű forgács szakaszos leválasztása valósul meg úgy, hogy egy munkadarabon minden fog csak egyszer kerül forgácsolásba, de az egyidejűleg forgácsoló fogak száma mindig nagyobb kettőnél.
2.4.2. Forgácsolás szabálytalan szerszámélekkel

A szabálytalan szerszámélek geometrialag határozatlan alakú szemcsék, amelyek kemény keramikus anyagúak és a munkadarabról nagy sebességgel választanak le anyagot. Az ide sorolható eljárásokat abrazív (koptató) megmunkálásnak is nevezik, mivel a szemcsék karcoló hatással választanak le gyakran csak mikroszkopikus méretű forgácselemeket. Történhet kötött vagy szabad állapotban lévő szemcsékkel. Ha a szemcsék kötött állapotban vannak, akkor köszörülésről és dörzscsiszolásról beszélünk. Ha az abrazív szemcsék szabad (kötetlen) állapotban kerülnek a munkadarab felületével kölcsönhatásba, akkor tükrösítésről van szó.

Köszörülés: a köszörűkorong (tárcsa, henger, tányér, fazék alakú) megmunkálás közben forgó főmozgást végez és a forgácsolási sebesség megegyezik a korong kerületi sebességével. Megkülönböztethető körköszörülés, azaz palást- és furatköszörülés és síkköszörülés. Csúcsok közötti palástköszörülésnél a munkadarabot a gépasztalra szerelt csúcsok közé fogják, majd tengelye körül forgatják, miközben a korongot és a munkadarabot egymáshoz viszonyítva axiális vagy radiális irányban mozgatják. Csúcsnélküli palástköszörüléskor a munkadarab a köszörű- és egy továbbító-korong között helyezkedik el, miközben a fellépő dörzshatás forgását eredményezi. A furatköszörülésnél a vezetőlécet két görgő helyettesíti, melyek közül az egyik támasztó-, a másik szorítógörgő. Síkköszörülés esetén a munkadarabot általában mágnesasztalon rögzítik és a korong palástjával vagy homloksíkjával köszörülnek.
A dörzscsiszolás két változata a hosszú löketű hónolás belső felületeken és a rövid löketű szuperfiniselés külső felületeken. A köszörüléshez képest a forgácsolási sebesség 50-100-szor, a felületi nyomás 5-10-szer kisebb, viszont az egyidejűleg forgácsoló szemcsék száma 10-100-szor nagyobb. A hasáb alakú szerszám(ok) forgó- és alternáló axiális mozgást végez(nek) úgy, hogy a szemcsék löketenkénti pályái eltérnek, keresztezik egymást és egy kuszált felületi karckép alakul ki.

A tükrösítéskor a szabad szemcséket folyadékkal (olaj, petróleum) összekeverik, majd a munkadarab és az azt közelítő felületű szerszám közé juttatják. Mikroszkopikus méretű forgácsokat választanak le, ill. azokat képlékeny alakítással „belesimítják” az érdesség-árkokba.
36. Vágóeljárások jellemzői; nyíróvágás sajátosságai és eljárásai (126-131. o.)
2.5. Vágás

Az anyagrészecskék kapcsolódásának helyi megszakítása (anyagfolytonosság lokalizált megszüntetése) alakító-, forgácsoló-, termikus- vagy eróziós vágással történhet. Ezek közül az alakító- és a forgácsoló vágás szilárd, elmozduló élekkel, míg a termikus- és az eróziós vágás nem szilárd, átáramló közegekkel valósul meg. Az alakító- és az eróziós vágás számottevő hőhatás nélkül, míg a forgácsoló- és a termikus vágás jelentős hőhatással megy végbe. Valamennyi vágási eljárás alkalmazása során keletkezik anyagveszteség.

Alakító vágások képlékeny alakváltozás ill. repedésterjedés előidézésével választják szét az anyagdarabot. A nyíró- és ékvágás az anyagok képlékenységét, a törővágás a képlékenység hiányát – ridegségét – használja ki a vágási felület létrehozásához. Mind a forgácsoló, mind az alakító vágások megvalósításához fontos a megfelelő szerszámgeometria (ékszögek) kellően nagy szerszámkeménység (kopásállóság, megeresztésállóság).

A forgácsoló eljárások közül a keresztirányú esztergálás leszúró változata rúdszerű, a palástmarás keskeny tárcsamaróval végzett változata lapszerű gyártmányok darabolására alkalmas. Tipikusan vágási eljárások a fűrészelés különböző változatai és a keskeny tárcsával végzett abrazív gyorsdarabolások.

Termikus vágás során keletkező lángnak, technikai plazmának nagy hőmérsékletét vagy fókuszolt lézersugárzás anyagbeli abszorpciójának hevítő hatását használják a vágórés kialakításához. A lángvágást égető (oxidáló), a plazmavágást ömlesztő (olvasztó), míg a lézervágást gőzölögtető (párologtató) vágásnak is nevezik.

Eróziós vágás elnevezés a kopás egyik formájára utal, ami szilárd anyagról fizikai (kölcsön)hatásra bekövetkező részecske-leválásokat jelent. A vízsugaras vágás igen nagy sebességgel áramló folyadékokkal; az ultrahangos vágás váltakozó irányban áramoltatott keverékállapotú közeggel; az elektroeróziós vágás elektromosan szigetelő folyadékban (dielektrikumban) létrejövő szikrakisülésekkel valósítja meg az eróziós koptató hatást.

2.5.1. Vágás szilárd, elmozduló élekkel

A nyíróvágási eljárásoknál az anyagrészek szétválasztása nyíró igénybevétel hatására megy végbe, miközben a vágószerszám-élek a vágórésnek megfelelő távolságban egymás mellett elhaladnak.
A vágószerszám geometriája hatással van a vágási folyamatra:

· Az ( hátszög biztosítja, hogy a vágószerszám-felületek ne súrlódjanak az anyagrészek vágási felületein és ezáltal ne károsodjanak;

· A ( ékszögnek vagy csúcsszögnek van legnagyobb hatása a nyírás erőszükségletére; általában kisebb ékszög kisebb erőszükségletet, de gyorsabb élkopást jelent.
· A ( homlokszög vagy bemetszési szög nullánál nagyobb értéke következtében csökken a bemetszés erőszükséglete;

· A ( az egymással szemben dolgozó vágóélek hajlásszöge, melynek növelésével az egyidejűleg nyírt keresztmetszet csökken, viszont az anyagot a vágóélek közül kitolni „igyekvő” erő növekszik.

A leszabás egyenes, nyitott vonalú vágás teljes anyag-szétválasztással, egyenes oldalakkal rendelkező, megfelelő méretű lemez(ek) táblából vagy szalagból történő lenyírására. Lemezek leszabása kézi vagy gépo lemezvágó ollókkal történhet. Leszabási műveletnek tekinthető rúd, huzal, cső vagy zártszelvény keresztirányú darabolása is a profiljuknak megfelelő élkialakítású vágószerszámmal. A hasítás szintén egyenes, nyitott vonalú vágás teljes anyag-szétválasztással. Így hengerelt széles szalagok keskenyebb szalagokká vághatók fel. A hasítást (=90o csúcsszögű forgó késekkel ellátott hasítóollókon végzik.
Hulladékmentes darabolás egyedi kialakítású vágószerszámmal, szalagból történő leszabás. Hulladékos darabolás két szemközti oldalán eltérő vágási vonallal rendelkező anyagdarab leválasztása szalagból arra alkalmas kialakítású szerszámmal. A két oldalon eltérő vágási vonal szükségszerűen darabolási hulladékot eredményez.
A kicsípés a külső vagy a belső kontúr részleges megváltoztatása alakos szerszámmal, nyitott vonalú vágással, teljes anyagszétválasztással. A nibbelés vagy rezgő vágás kicsípések sorozatával, hengeres vagy négyszög szelvényű vágószerszámmal hozza létre a munkadarab külső és/vagy belső kontúrját. Nibbelés előnye: az egyszerű geometriájú vágószerszámmal tetszőleges alakzat „körbecsíphető”.
A kivágás a munkadarab külső kontúrjának kialakítása. A lyukasztásnál a munkadarab belső kontúrjának kialakítása a cél. Tehát lyukasztásnál a „kieső” anyagdarab a hulladék és a megmaradó rész a termék, míg kivágásnál fordítva van. Mind a kivágás, mind a lyukasztás lemezsávból vagy szalaganyagból történik, azt tolják be a szerszám aktív elemei – a vágóbélyeg és a vágólap – közé. A vágórés mérete akkor optimális, ha a kialakuló repedések közös határvonalon terjednek ill. találkoznak, biztosítva a kedvezőbb vágási felületminőséget, alakpontosságot és a kisebb szerszámkopást. A sáv vagy szalag legkedvezőbb hasznosítására vonatkozó sávterv alapján számolható az anyagkihozatali tényező (az anyaghasznosítás „hatásfoka”) ill. a hulladék(rész)arány.

Pontossági vágáskor a hagyományos módon, ráhagyással kivágott munkadarabot tájolólap központosítja a vágólaphoz, majd a vágóbélyeg a vágólapba nyomja, miközben a vágott felületről a hibás réteg „leborotválódik”. Az utánvágott darab a vágólapon keresztül távozik a szerszámból.

Finomkivágáskor a vágott kontúr külső oldalán a sávba vagy a szalagba nyomott ékgyűrű, a belső oldalán az ellenbélyeg hoz létre a vágólappal ill. a vágóbélyeggel együtt nyomófeszültséget és ezzel kedvezőbb feszültség-állapotot a törésig elviselhető alakváltozás megnövelésére. A vágási folyamat során a nyírt zóna mindvégig képlékeny állapotban marad, így a vágási felületen repedés nem képződik.

A síkfolyatásos darabolás rúdanyagok vágására szolgáló eljárás, amely a vágott felület környezetében nem okoz torzulást és anyagveszteség nélküli szétválasztást tesz lehetővé.

Az ékvágás – mint nyitott vagy zárt vágási vonal mentén megvalósuló anyagszétválasztás – egy vagy két ékalakú vágókéssel történik. A vágószerszám késalakú vágóéleinek ékszöge 16-20o közötti. Az egykéses ékvágás másik „szerszámeleme” az alátámasztás, míg a kétkéses ékvágásnál az egyes kések élei egymással szemben (egy síkban) mozognak. Lehetőség van külső és belső kontúr egy lépésben történő előállítására kombinált vágókés elrendezéssel. A kétkéses ékvágás más szóval harapóvágás, melynek legjellemzőbb szerszámai a különféle vágófogók. Ékvágással elsősorban nemfémes anyagokat (bőr, kartonpapír, gumi, falemez, tömítőanyagok), másodsorban lágyabb fémes anyagokat (vékony Al lemez) munkálnak meg.
A hidegvágás leggyakrabban vésőszerű szerszámmal történő ékvágás. A hidegvágó szerszám vágóhatása anyagának minőségétől, ékszögétől, hosszától és az alkalmazott erőtől függ.

A törővágás egy bemetszéssel meghatározott törésvonalon, nyomaték létrehozásával előidézett hajlítófeszültség révén történő anyag-szétválasztás. A rideg jellegű töret mentén kész termékek szerelhetősége is biztosítható.
Az üveg- és csempevágásnál alkalmazott vágási vonal ill. felület tipikusan törővágás következménye. A létrehozott karcolás mentén, megfelelő vonalmenti alátámasztást alkalmazva, egy határozott mozdulattal kell a felesleges rész letörni. Vastagabb üvegeket mindkét oldalukon (egymás feletti) karcokkal ellátva célszerű (törő)vágni.
A leszúró esztergálás, az átmarás ill. a kifúrás + átvágás mellett a forgácsoló vágás legjellegzetesebb eljárása a fűrészelés, ami darabolás ill. leszabás mellett keskeny hornyok és rések kialakítására is alkalmazható. A megfelelő sebességgel haladó vagy forgó fűrészlap pontos vezérlésével és a munkadarab szilárd befogásával sík és kis érdességű, méretpontos vágott felület hozható létre. A fűrészlap forgácsolás közbeni beszorulásának elkerülésére és szabadon futásának biztosítására alkalmazott megoldások: a terpesztés (fogak váltakozva jobbra-balra hajtogatása), a hullámosítás (fogsor hullám alakra hajlítása), zömítés (szélesebb fogél kialakítása), köszörülés (fűrészlap fokozatos vékonyítása). A fűrészlap 25 mm-es szakaszán lévő fogak száma a fogosztás (durva: 14…16 fog, közepes: 18…22, finom: 28…32).

Nagyobb teljesítményű gépi fűrészelés lap-, szalag- vagy körfűrésszel végezhető. Az állványos fűrészgépbe befogott fűrészlap előre-hátra (alternáló) mozgatását valósítják meg. A szalagfűrészgépben egy végtelenített fűrészszalag fut kettő vagy három tárcsára kifeszítve, így nincsen üres löket. A köralakú fűrészlap kerülete mentén marással kialakított vagy keményfémből beszerelt fogak forgácsolnak. Az előtolás a körfűrészgéptől függően vízszintes oldalról vagy függőlegesen felülről lefelé történhet.
A daraboló köszörülés vagy abrazív (gyors)darabolás hasonló a körfűrészlappal történő vágáshoz. Egy köszörűszemcse forgácsolási ideje és az egyidejűleg forgácsoló szemcsék száma a munkadarabba hatoláskor növekszik, ami a vágótárcsa termikus terhelését fokozza. A vágott anyag helyileg erősen felmelegszik és beég.
38. Termikus vágás és eróziós vágás (136-139. o.)
2.5.2. Vágás nem szilárd, átáramló közegekkel

A lángvágáskor a felhevített anyagot oxigénsugárral elégetik (oxidálják), majd a keletkezett és megolvadó égéstermékeket (oxidokat) a kialakuló vágási résből oxigénsugárral kifúvatják. Az éghető gáz leggyakrabban acetilén, de alkalmaznak földgázt, propán-bután gázt és hidrogéngázt is. A vágást lángvágó pisztolyokkal végzik, amelyek közül a kisnyomású változatot kézi, a nagynyomásút elsősorban gépi lángvágásnál alkalmazzák. A kézi lángvágás pontossága, teljesítménye nagymértékben függ a munkavégző személyétől, ezért fokozott követelmények csak gépesített lángvágással teljesíthetők.
A plazmavágás során a lánggal nem vágható anyagokat nagy hőmérsékletű és erősen koncentrált technikai plazma segítségével pici foltban igen gyorsan meg- ill. átolvasztják, majd a kialakuló keskeny vágási résből a keletkezett olvadékcseppeket kifúvatják. A plazmát létrehozó ív katódja W-elektróda, anódja egy gyűrűszerű vízhűtéses rézfúvóka vagy a megmunkálandó anyag. Az első esetben nem átvitt ívről, ill. plazmasugárról, a második esetben átvitt ívről, ill. plazmaívről van szó. A plazmaív csak elektromosan vezető, a plazmasugár elektromosan nem vezető anyagokhoz is alkalmazható, esetenként a két változat kombinálható. A plazma hőtartalma a rézfúvóka szűkítésével növelhető. A károsanyag-emisszió és a jelentős zajszint kedvezőtlen hatásai vízalatti plazmavágással mérsékelhetők.

Lézervágásnál lézersugár fókuszolásával olyan nagy teljesítménysűrűséget lehet elérni, melynek hatására az anyag lokálisan megolvad és elgőzölög. Megfelelő gázsugár befúvásával az elgőzölögtetett anyag eltávolítható. A minél nagyobb abszorpciós tényező (sugárzás elnyelődésének mértéke) előnyös. Gyakorlatilag minden anyag vágható lézerrel, ami gyorsan be-kikapcsolható, automatizálható és bármely optikai úton elérhető anyagtudomány megmunkálására alkalmas.
Vízsugaras vágás során a víz háromszoros hangsebességgel nekiütközik a vágandó anyagnak és kinetikus energiája révén eróziós koptató hatást vált ki. Megkülönböztethetünk vízsugárral és abrazív anyagos vízsugárral megvalósuló vágást. Fémek, természetes vagy mesterséges kerámiák, üvegek, kompizitok csak szemcseadagolással vághatók. Az abrazív szemcseadalék közvetlenül a fúvóka (zafírból készül, gyakori csere) előtt kerül a vízsugárba.

Ultrahangos vágás: a rezgő szerszám és a munkadarab között lévő szuszpenzió lebegő kemény szemcséi ide-oda mozogva, áramolva, erodáló hatás révén elkoptatják az anyagot, kialakítva a vágórést. Az akusztikai transzformátort a rezgő (rezonátor) által keltett mechanikai rezgés amplitúdójának megnövelésére alkalmazzák.
Elektroeróziós vágáskor a folyékony dielektrikumba merített két elektróda között feltöltött kondenzátort periodikusan kisütve, apró részecskék olvadnak meg, gőzölögnek el és csapódnak le a környező szigetelő folyadékba. Az elektromosan vezető munkadarabot anódként, a megmunkáló szerszámot katódként kapcsolják a kondenzátor fegyverzeteire. Ha a szikraköz (a megmunkálandó anyag és az elektróda közötti rés) kicsi, akkor gyakori, de kis energiájú kiülések keletkeznek. Ha a szikraköz nagy, akkor a kiülés energiája is nagy lesz, de kisebb gyakorisággal következik be. A vágás történhet egyszerű tömbelektródával is, azonban a folyamat során az elektróda fogy, geometriája változik, a vágási felület alakhibás lesz. Ez bizonyos mértékig kiküszöbölhető forgó korong-, folyamatosan mozgatott, végtelenített szalag- vagy huzal-elektróda szerszámmal.[image: image1.png]



